정조 1년
丁酉二月初四日巳時。上御興政堂。晝講入侍時。知事黃景源。特進官洪樂純。參贊官林鼎遠。侍讀官尹塾。檢討官李儒慶。宗臣西淸君煋。武臣田翊顯。假注書金勉柱。記事官林錫喆徐龍輔。以此進伏訖。上讀前受音訖。塾進講春秋胡傳第三卷。自七月春王三月。止不英非內也。上讀新受音訖。塾曰。臣見識素蔑。別無可陳文義矣。蓋叔姫。卽是媵賤。不足特書。而此所以書之者。以其賢而有德也。聖人筆削之義。皆可見矣。上曰。所奏好矣。儒慶曰。特書叔姫者。只嘉其賢。而不嫌其賤也。雖有其位。實無其德。則貴亦不取。雖無其位。苟有其德。則賤亦可取。故聖人褒貶之際。不以貴賤而有間也。夫以叔姫媵賤。能全其婦德。故其所褒嘉勸戒者。猶如此。況人君有其位有其德。則化洽於當時。垂法於後世者。尤當如何哉。此等處必軫反隅之義。留意察覽焉。上曰。所陳是矣。景源曰。聖人勸戒之意。雖於婦人女子。若有一德一行之可取者。則必書之。以下篇滕候事言之。書卒不書葬。其隨處寓貶之意。亦可見矣。樂純曰。胡傳所謂怠於禮而弱其君云者。此是人道滅絶者也。怠於禮。則專無敬畏之心。弱其君。則終至蔑倫之地也。故聖人之特書。蓋出於明天理正人心之意也。噫。自夫世降以來。春秋一部。抛在芭籬邊。久矣。以目今事言之。亂賊肆行。倫綱掃地。奚止於怠於禮弱其君而已哉。伏願殿下。惕然警省。每當春秋進講之時。勿爲徒尙文義。必自點檢於敬怠之間。毋少間斷。毋或放忽。常以明理正心爲念。躬自導率。則治敎可以漸隆。而倫常可以復明矣。上曰。所奏誠是。當留念矣。鼎遠曰。特進官所達誠好。而其中敬怠二字。尤爲問學之要矣。伏望體念焉。上曰。特進官所達。必自點檢之說。果好矣。蓋學問之工。只在於省察存養。眞知力行而已。善善惡惡之心。人孰無之。只患其不能眞知力行也。朱子所謂人若知烏喙之必殺人。則人無食之者。此誠善諭也。苟能眞知力行。察而存之。則其於進學之工。斯過半矣。樂純曰。聖學已臻於高明。此是臣民之福也。然問學之工。正心爲難。操存舍亡之間。若或一毫放過。則便不是學也。上曰。正心之要。莫如敬字。而必知其所以敬之義。然後可以做去。若徒知拘束收斂之爲敬。則亦非直內之道矣。塾曰。勝怠者。莫如敬也。聖敎至當矣。上曰。聖人初無勉强之事。不思而得。不勉而中。而語其工夫。則亦有次第之可言。況衆人以下者乎。必須先立其心志。次矯其氣質而後。可以循序就工。無凌躐之患矣。蓋人之受病。多在氣質偏處。故謝上蔡亦云。克己須從性偏難克處克將去。此言儘有味也。經筵官之意。何如。景源曰。聖敎誠然矣。樂純曰。春秋之胡傳。先儒比之於周易之程傳矣。今當此時。進講此冊。益仰聖意之有在矣。適參法筵文義之外。又有所仰達者矣。向來凶逆之跳踉。至今追思。不覺骨顫。苟非我殿下至明至仁。豈得有今日乎。臣昨始伏見纂輯日記。則亦有遺漏者。臣意則冊子未刊之前。添入翼龍重得輩凶書。傳示八方。益嚴其懲討之義。好矣。儒慶曰。特進官所達誠是。此等凶逆。豈可共戴一天乎。亟加邦憲明正其罪。斷不容少緩矣。至以尹泰淵事言之。其姻族許𣷯。又出於今番僞造罪人之招。而特施寬典。又是失刑之大者也。假做綸音及御詩者。古今天下。又豈有如此變怪乎。究厥心腸。專出於將心矣。上曰。予之酌處。意有在矣。上命經筵先退。上曰。大臣兵判都承旨纂輯堂上入侍。左議政金尙喆。右議政鄭存謙。兵曹判書蔡濟恭。都承旨洪國榮。篡輯堂上兪彦鎬金鍾秀。以次進伏。尙喆存謙曰。聖體。若何。上曰。一樣矣。尙喆等曰。王大妃殿氣候。若何。上曰。欠寧之節。比日前少勝。而加減靡常。焦悶曷喩。上曰。諸承旨持闡義昭鑑入侍。左承旨趙㻐。右副承旨鄭民始。同副承旨李鎭衡進伏。上曰。陵幸在近矣。尙喆曰。然矣。上曰。道里雖遠。當日早發。乃可免侵夜乎。尙喆曰。雖趁早動駕。易致犯昏矣。上曰。昨年元陵擧動時。鷄鳴後卽發。而未到晝停所。天已明矣。僉曰。然矣。上曰。昨年兵判。亦爲隨駕乎。濟恭曰。其時待罪京兆。以導駕先行矣。上曰。兵判若有稟定事。稟達。可也。濟恭曰。作年元陵行幸時。挾輦軍四百名。以二百名式輪回替代矣。今番則幾百名磨鍊乎。敢稟。上曰。依前擧行。可也。濟恭曰。在前行幸時。兩捕將隨駕。則留都大將有兼察之例。而左捕將張志恒。以訓將隨駕。右捕將李敬懋。以禁軍別將隨駕矣。今亦以留都大將。回鑾間姑令兼察。何如。上曰。依爲之。濟恭曰。昨年城外動駕時。前排以二十五雙待令矣。今亦依此數。替代擧行乎。敢稟。上曰。以二十雙擧行。可也。濟恭曰。在前經宿行幸時。留都營循例狀啓。則付撥以送。如有時急狀啓。則別定京驛馬以送矣。今亦依此擧行。何如。上曰。依爲之。濟恭曰。在前經宿行幸時。十里外斥候伏兵。令守摠兩營。各其地方擧行矣。今亦依例擧行之意。分付。何如。上曰。依爲之。濟恭曰。在前陵幸經宿時。設布帳。以隨駕營合力擧行。而或有禁御兩營及守摠兩營間竝力擧行之例矣。今番則以何營擧行乎。敢稟。上曰。依前以摠戎廳鎭撫營擧行。可也。濟恭曰。在前經宿行幸時。城外屛門把守軍兵。大駕行過後。入來留都營。而翌朝還爲出去信地矣。今亦依此擧行之意。分付。何如。上曰。依爲之。濟恭曰。在前晝停所。則以初二三吹擧行。而昨年八月行幸時。以諸司預備擧行矣。今亦依昨年例。擧行乎。敢稟。上曰。依爲之。濟恭曰。陵幸回鑾後隨駕軍兵犒饋。依例以乾犒饋擧行。何如。上曰。依爲之。以上竝出擧條國榮曰。玉堂李獻慶呈疏還給。而聞已徑尋鄕路云。卽當仰請推考而未及矣。尙喆曰。校理李獻慶之陳疏下鄕。雖由於私故之迫不得已。事異常規。疏未入徹。則政院固當直請禁推。而不爲擧行。有關後弊。不可無飭。當該承旨。推考。何如。上曰。依爲之。出擧條上曰。承旨中誰當推考乎。民始曰。小臣當之。而不勝惶悚矣。㻐曰。臣等其時。適在院中。曾見陳疏徑歸之例。故替棒其疏矣。極爲惶悚矣。鎭衡進監印堂上座目。上曰。大臣入來稟定。可也。上命國榮讀奏訖。上曰。纂輯堂上具㢞尹弘烈。郞廳李敬養朴天衡。監印所進去。出榻敎上曰。日記開刊時。罪人名字。逐段書之。而初書者。倂錄其姓。似好矣。國榮曰。御製日記自內記錄時。毋論凶徒之罪犯輕重。皆書其姓字。依此印出。亦何妨乎。尙喆曰。當分諸逆之成罪。前後存削之。好矣。上曰。此自內所記者也。竝書其姓何妨。而且凶逆之罪。不關於去姓與否矣。樂純曰。聖敎誠然矣。上曰。冊子凡例。似與闡義昭鑑少異。御製當爲別篇矣。國榮曰。似不然矣。內下文字。名雖日記。無異綸音。當弁于卷首。則與昭鑑同一規矣。上曰。禮判及纂輯郞廳入侍。禮曹判書洪樂性。纂輯郞廳沈念祖李儒慶進伏。上曰。冊子凡例。何以爲定乎。諸臣各陳所見。可也。濟恭曰。御製則當爲首卷。而自下製進者。爲第二第三矣。上曰。冊名則毋論上下所製。同爲明義錄。而以小題目。別書于大題目下。表出御製爲好耶。㻐曰。御題日記。卽是此冊之本源文字。當別錄於卷首。而與諸臣所撰。合部成帙。好矣。彦鎬曰。御製體重。不可混雜於諸臣所撰。當爲別篇矣。鍾秀曰。若爲別篇。則亦不成一通冊子。臣意則合爲一部。而御製則別書小題於卷首。標揭之。好矣。上曰。以五禮儀凡例言之。序例目錄各異。而不害爲一冊。此亦用此例。無妨矣。若御製日記。諸臣所撰。混合印出。無以區別。則似不成冊子體段矣。樂性曰。此不必多般議定者。自上指一下敎。好矣。國榮曰。郞廳中沈念祖。頗知冊子凡例矣。上曰。使陳所見。可也。念祖曰。臣意合爲一冊。而分作內外篇。以御製屬之內篇。好矣。上曰。內外篇之說。亦不成矣。諸議中江留吏議之見。稍勝矣。此等小事。各陳所見。不爲苟同。亦有可觀者矣。㻐曰。以周易言之。文王序卦。孔子彖象。朱子本義。列書竝錄。則今此明義錄中御製日記。群下所纂。亦何妨同載一篇乎。上曰。周易之序卦彖象。合而列書。乃是失例也。當初古易。則各成一篇。不相混雜矣。自漢儒以後。爲其便於考覽。逐卦類聚。故今之刊行者。不成體段矣。上曰。大臣退去。待奉朝賀。領敦寧入來。更爲議定以稟。可也。尙喆曰。箋文。則聞前大提學李徽之。已爲構置云矣。大臣及纂輯堂郞先退。上曰。諸承旨亦退。諸臣以次退出。